СУГС Гимназија „Орце Николов“ - Скопје

**СУГС** **„Орце Николов“** (целосно име**: Средно училиште на Град Скопје „Орце Николов“**) — средно училиште во Скопје, Општина Карпош.

Основната дејност на училиштето е воспитание и образование, реализирани  преку наставни планови и програми кои се одредуваат со законски прописи на Министерството за образвание и наука и Бирото за развој на образованието на Република Македонија.

## Основање и развој

Училиштето СУГС Гимназија „Орце Николов“ постои повеќе од 60 години.

Средното училиште на Град Скопје- Гимназија ,,Орце Николов“ започна со воспитно – образовна дејност во учебната 1955/1956 година, како училиште на српско-хрватски наставен јазик. Од  учебната 1956/1957 година, во рамки на структурата на училиштето, се формира и првиот Училиштен одбор.

Од 1957/1958 наставата во гимназијата почнала да се одвива на македонски и на српско- хрватски јазик.
По земјотресот, наставата на гимназијата се одвивала во просториите на тогашнитеосновни училишта ,,Браќа Миладиновци“ и ,,Кирил и Методиј“.
 
Од 1970 година, Училиштето започнува со својата дејност во новите простории на бул. ,,Илинден“ бб, во кои се наоѓа и денес.
Периодот од 1970 до 1981 година е особено успешен период за училиштето, за што сведочат и многубројните награди, меѓу кои побитни се: „Ноемвриска награда“ (1974 година, за успешна работа на училиштето), „Климент Охридски“ (1979 година), „13 Ноември“ (доделена на Спортското друштво на училиштето во 1975 година, за најдобро организиран спортски живот).

Во 1982 и 1983, гимназијата се трансформираше во училиште за средно образование за електротехничка струка, насока слаба струја од трети и четврти степен на образование. Истовремено со електротехничката струка од учебната 1993/1994 година, постои и гимназиско образование - општа струка.

Од учебната 1993/1994 година  истовремено со електро-техничката струка започнуваат со работа првите гимназиски паралелки.

Со решение на Училишниот одбор, во 2001 година заврши последната генерацијаученици од електро-техничка струка, со што училиштето се оформи како Државно средно училиште Гимназија ,,Орце Николов“.

Од 2007 година училиштето е верифицирано како Средно училиште на Град Скопје Гимназија „Орце Николов“-Скопје.

## Верификација на училиштето

Училиштето е основано со Решение на Републичкиот секретаријат за  образование и наука бр. 7887 од 25.07 1955 година.
Гимназиското образование, општествено–хуманистичко подрачје, природно– математичко подрачје и јазично– уметничко подрачје е верифицирано со Решение бр. 03- 2440/1 од 15.05 2004 година од Министерство за образование и наука.

## Просторни можности и техничка опрема

Просторните капацитети на Училиштето се простираат на вкупна површина од 22.229 м2. Објектот е во тврда градба, со приземје и спрат. Во рамки на Училишната просторна организација е изградена и фискултурна сала, во рамки на стандардниот објект. Во училиштето  просторот се состои од: 23 училници (од кои 6 опремени со LCD проектори, 1 кабинет со SMART табла), 6 кабинети, библиотека со читална, кариерен центар, фискултурна сала  и сала за фитнес, соодветно уредени спортски терени, зелена дворна површина, канцелариски простор, ходници, санитарни јазли и и други помошни простории.

Во идната учебна година, училиштето ќе ја реализира воспитно – образовната дејност со расположливата техничка опрема и дидактички материјал.

## Цели на училиштето

**Општи цели:**
* стекнување знаења, вештини и способности
* развивање свест за критичко прифаќање на општествените и  социјалните  процеси и појави
* поттикнување критичко и креативно мислење
* рационална и творечка примена на иновации и нови  идеи
* применети знаења
* слобода на мислење
* флексибилност и адаптибилност во создавање ставови
* воспитување на лична одговорност 
* запознавање со личните права и обврски
* развивање свест за заштита на природата и човековата околина
* развивање на потребата за доживотно учење
* подготвеност за промени
* развивање свесност за мултикултурализам и мулиетничка интеграција
* подигнување на свесноста за професионалната ориентација и кариерното советување
* унапредување на воспитно-образовниот процес преку воведување на современа компјутерска технологија

**Посебни цели:**
* подигнување на квалитетот на наставата
* развивање свест за професионално усовршување на наставниот кадар
* интеграција на ученикот во наставниот процес како творечки субјект
* активна соработка со родителите
* опремување на училиштето со современи наставни средства
* збогатување на библиотечниот фонд со стручна педагошко- психолошка литература
* подобри интерперсонални односи
* утврдување предлог- мерки и други начини за постигнување на редовноста на учениците во наставата
* подигнување на еколошката свест кај сите структури во училиштето
* самоевалуација на работата на училиштето интегриран пристап во наставата
* подигање на свеста за справување со насилство
* подигање на свеста за иновации и претприемништво во воспитно-образовниот процес 
* интензивирање на соработката со родителите (советување на родители)
* реализирање активности кои промовираат мултитетничка интеграција
* интензивирање на професионалната ориентација и кариерното советување како основа за избор на идна професија - Прилог бр. 14 
* зголемена употреба на современа компјутерка технологија во наставниот процес

## Наставни програми

Особено важно е постоењето и успешното работење на експерименталната програма настава на англиски јазик во една од паралелките од електротехничката струка, и тоа по предметите: Математика, Електроника, Електронски уреди и Основи на електротехниката. По оваа програма завршија четири генерации ученици. Со решение на училишниот одбор, во 2001 година го завршува своето образование и последната генерација од електротехничката струка, и останува само гимнзиско образование. Воспитно-образовната дејност се реализира на македонски јазик, а во една паралелка, во сите четири години, се реализира програма за гимназиско образование со двојазична настава. Во двојазичните паралелки, наставата по неколку предмети се изведува на француски јазик, и тоа: Математика, Информатика, Физика, Хемија, Историја и Биологија. **Исто така од [[2006]] година воведени се и нови двојазични паралелки при кои наставата се изведува на англиски јазик. Предмети кои учениците ги изучуваат на англиски јазик се: Математика, Физика, Хемија, Историја, Биологија и Географија. За влез во овие елитни паралелки потребно е полагање на испит по англиски јазик.**

## Проектни Активности

Поединечните интереси на учениците се реализираат преку изборот на проектни активности кои на учениците им нудат можност да ја реализираат својата креативност и потенцијали, надвор од редовната настава.Тие се изведуваат според стандардите пропишани од БРО и соодветен фонд на часови, во сите четири години, по слободен избор на ученикот и во зависност од капацитетите и можностите на училиштето.
Учениците избираат една од понудените проектни активности, а како задолжителна се изведува Иновации и претприемништво.

**I група**
* Култура за заштита мир и толеранција
* Урбана култура

**II група**
Активности од областа на музиката
* Хор
* Оркестар

**III група**
Ликовно творечки активности
* Сликарство
* Графика
* Дизајн				
* Историја на уметноста

	

**IV група**
* Литературни клубови и драмски секции

**V група**
Спортски активности
* Тенис
* Планинарење- излети
* Фитнес
* Велосипедизам

**VI група**
Култура на здраво живеење
* Црвен крст                                          
* Помош на деца со посебни потреби
* Соработка со хуманитарни и невладини организации
* Екологија и еколошки друштва
* ГЛОБЕ

**VII група-природна група предмети**
* Проектни активности по биологија		         
* Проектни активности по информатика
	
**VII група**
* Иновации и претприемништво

## Еко Активности

Во годините што следуваат Училиштето продолжува активно да учествува во  програмата „Еко–училиште“ во чии рамки се предвидени неколку активности. Постапките со кои ќе се реализираат активностите подразбираат вклучување на сите расположливи ресурси на Училиштето (ученици, наставници, родители, педагошко-психолошка служба, технички персонал), како и соработка со локалната власт и бизнис-заедницата.

## Професори

Средното училиште „Орце Николов“ како и со своите многу други одлични одлики, може да се пофали и со најобразованиот наставен кадар од сите средни училишта во Скопје и пошироко.

## Професионално усовршување на наставниот кадар
Професионалното усовршување на наставниците е од клучно значење за реализирање на модерна и квалитетна настава. Наставниците ќе бидат вклучени во сите обуки и семинари организирани од релевантни субјекти со цел перманентно надградување на нивните знаења и развивање на свеста за доживотно учење. За оваа учебна година се планирани интерни обуки на наставниците за користење на смарт табла, користење на LCD проектори и изготвување на училишни проекти.Дел од наставнот кадар ќе посетува обуки и ќе врши дисеминации во рамки на постојните проекти, а дел ќе го усовршуваат познавањето на странски јазици (француски, англиски и германски јазик).

## Училиштен одбор
Училишниот одбор е орган на управување во училиштето. Тој брои дванаесет членови и тоа: 4 претставници од наставници, 3 од претставници од родителите на учениците, 3 претставници од основачот и по еден претствник од Министерството и од деловната единица (Стопанска комора). Училишниот одбор го донесува:
* Статутот 
* Годишната програма за работа и го усвојува Извештајот за работа
* Предлага годишен финансиски план до Министерството, предлага завршна сметка
* Донесува годишен план за јавни  набавки,
* Објавува јавен оглас за избор на директор,
* Одлучува за приговори и жалби на вработени,ученици и родители
* Разгледува и други пашања утврдени со Статутот на училиштето

## Соработка на училиштето
**Соработка на училиштето со семејството**
Воспитно образовниот процес на адолесцентот е незамислив без перманентна, блиска, отворена и целосна соработка со родителите односно семејството на ученикот. Семејството е тоа кое го доверило својот член да биде дел од нашето училиште и секако, треба да има неприкосновено право на комуникација, соработка, информирање за се она што се случува во училиштето.
Оваа соработка, комуникација во најширока смисла на зборот се овозможува преку најразлични форми и облици, почнувајќи од родителски средби, прием на родителите во определено време, вклучување на родителите во управувањето со училиштето, стручна соработка со нив, вклучување на родителите во остварување на целите на училиштето, заеднички забави, одбележување приредби, културни, спортски или научни манифестации.

**Соработка на училиштето со институции и организации**
Училиштето ја продолжува соработката со институциите кои се тесно поврзани со неговото работење:
* Министерство за образование и наука на Р Македонија
* Град Скопје – Сектор за образование
* Биро за развој на образованието
* Државен просветен инспекторат
* Државен испитен центар
* Државен управен инспекторат
* Агенција за заштита на податоци
* Агенција за млади и спорт
* Град Скопје – Сектор за спорт
* USAID, МЦГО
* Сите ОУ и Средни училишта на Град Скопје и пошироко
* Филозофски, Машински, Електро, Факултет за туризам и менаџмент, Фармацевтски, Филолошки, Економски, Правен и други приватни Универзитети од градот.
* Музеј на Македонија, Археолошки музеј, Музеј на Град Скопје, Музеј на современа уметност, Музеј на ВМРО, Музеј на Холокауст
* Невладини организации
* Црвен крст на Македонија
* Завод за здравствена заштита на Скопје
* Национална агенција за образовни програми и подвижност и др.

**Меѓународна соработка**
Целта на соработката пред сè е размена на искуства од воспитно-образовната работа, размена на посети на ученици и наставници, интернет комуникација и соработка, помош во организирање на предавања и семинари од вработените од училиштата во овие држави, организација и реализација на заеднички спортски настани, игри и натпревари, сè со цел унапредување на соработката, размена на културата на живеење, традицијата и сл.
Училиштето има воспоставено соработка со училишта од Р Франција, Албанија, Бугарија, Романија, БиХ, Црна Гора, Велика Британија, Србија и Германија.

Соработка со училишта од други земји:
* Гимназија „Бодлер“ од Рубе, Франција,
* Гимназија „Морандиер“ од Гранвил, Франција,
* Гимназија „Нехемија“ од Подградец, Албанија,
* Гимназија „Бранко Веану“ од Букурешт, Романија,
* Гимназија „Свети Иван Рилски“ од Софија- Р.Бугарија.
* Гимназија „Јане Сандански“ од Сандански- Р.Бугарија
* Гимназија „Томас Џеферсон“ од Софија –Р.Бугарија
* Гимназија Петта Гимназија  од Сараево-  Р. БиХ
* Гимназија „Александар одобеску“  од Питешт- Р.Романија
* Гимназија „Михајло Пупин “од Белград- Р. Србија
* Училиште „Петер Висе“ од Уна, Р.Германија
* Католичко средно училиште, Лидс-Велика Британија
* Гимназија во Пирот, Р. Србија

Се планира меѓународната соработка да продолжи со истите училишта како и да се прошири соработката со други училишта од други земји во регионот.

## Познати ученици
*Венко Андоновски – писател
*Зоран Јолевски – министер за одбрана
*Дејан Лилиќ – глумец
*Милчо Манчевски – режисер
*Бранко Огњановски – глумец
*Камка Тоциновски – глумец
*Кристијан Светиев – глумец
*Борис Трајанов – оперски пејач
*Ивана Туфегџиќ – пратеник
*Стефан и Мартин Филиповски – музичари
*Здравко Поповски – генерал во АРМ
*Ставре Џиков – јавен правобранител

## Надворешни врски

* Официјално мрежно место на училиштето.
* Официјална Facebook страница на училиштето.
* Официјална Facebook страница на IT Секторот на СУГС „Орце Николов“.
* Министерството за образование и наука - официјално мрежно место.

Категорија:Средни училишта во Скопје
Категорија:Средни училишта во Општина Карпош